แนะอัดเงิน ให้ฐานราก
หม่อมอุ๋ยแนะรัฐจ่ายเงินตรงเกษตรกร ฟื้นกำลังซื้อ ติงอย่ากระตุ้นด้วยการให้เป็นหนี้เพิ่ม
11 มี.ค. 2559

หม่อมอุ๋ยแนะรัฐจ่ายเงินตรงเกษตรกร ฟื้นกำลังซื้อ ติงอย่ากระตุ้นด้วยการให้เป็นหนี้เพิ่ม
ม.ร.ว.ปรีดิยาธร เทวกุล อดีตรองนายกรัฐมนตรีด้านเศรษฐกิจและอดีตผู้ว่าการธนาคารแห่งประเทศไทย (ธปท.) เปิดเผยว่า มาตรการกระตุ้นเศรษฐกิจที่ควรเร่งทำในช่วงนี้ คือ ควรลงไปช่วยในกลุ่มเกษตรกร ชาวนา ชาวสวนยาง ที่ได้รับผลกระทบจากเศรษฐกิจโลกชะลอและราคาสินค้าโภคภัณฑ์ตกต่ำ ซึ่งการให้เงินช่วยเหลือโดยตรงเป็นสิ่งที่ถูกต้องแล้ว เพื่อเพิ่มกำลังซื้อของเกษตรกรให้เข้มแข็ง
อย่างไรก็ดี เป็นห่วงว่ามาตรการกระตุ้นการบริโภคและการใช้จ่ายผ่านการปล่อยสินเชื่อ เช่น ซื้ออสังหาริมทรัพย์ หรือเป็นหนี้บัตรเครดิตนั้น มาตรการแบบนี้ไม่เหมาะที่จะนำมาใช้ในช่วงที่ภาวะเศรษฐกิจขาลง เพราะเป็นการสร้างหนี้ครัวเรือนที่พอกพูน ส่งผลกระทบในระยะยาว
“การใช้มาตรการเศรษฐกิจต้องใช้ด้วยความฉลาด เลือกให้เหมาะกับระยะเวลานั้น อย่างมาตรการกระตุ้นการซื้อการใช้จ่าย เหมาะกับเศรษฐกิจขาขึ้น แต่ขณะนี้เศรษฐกิจชะลอตัว ไม่ควรให้เป็นหนี้เพิ่ม” ม.ร.ว.ปรีดิยาธร กล่าว
ม.ร.ว.ปรีดิยาธร กล่าวอีกว่า การขับเคลื่อนเศรษฐกิจในขณะนี้ยังไม่จำเป็นต้องใช้นโยบายการเงิน ต้องเข้าใจว่าปัญหาเศรษฐกิจเกิดขึ้นจากการค้าโลกหดตัว ส่งผลกระทบเป็นวงกว้าง และราคาน้ำมันตกต่ำที่มีผลต่อราคาสินค้าโภคภัณฑ์อย่างเกษตร โลหะ ทำให้มูลค่าการค้าโลกลดลง 80%
ทั้งนี้ ปัจจัยที่ทำให้เอกชนไม่กล้าลงทุนเพราะไม่มีคำสั่งซื้อ ไม่เกี่ยวกับเงินทุนหรือสภาพคล่อง ซึ่งเชื่อว่าเอกชนมีความสามารถปรับตัวที่ดีอยู่แล้ว ขณะนี้กำลังพยายามยืนระยะให้อยู่ในภาวะที่คำสั่งซื้อลดลง ระมัดระวังด้วยการดูแลสินค้าคงคลังไม่ให้สูงเกินไปและไม่ก่อหนี้เพิ่ม ซึ่งเอกชนไทยปรับตัวรับกับสถานการณ์ได้ดี ดังนั้น รัฐบาลจึงไม่ต้องกังวลและปล่อยให้เอกชนดำเนินธุรกิจไปตามปกติ
“สิ่งที่รัฐทำได้เพื่อสนับสนุนเอกชน คือการชักจูงให้ลงทุนในอุตสาหกรรมสมัยใหม่ เทคโนโลยีที่สูงขึ้น เตรียมพร้อมเมื่อเศรษฐกิจฟื้นตัวใน 2 ปีข้างหน้า ธุรกิจไทยจะได้มีนวัตกรรมหรือเทคโนโลยีใหม่ๆ ที่สามารถแข่งขันได้ในตลาดโลก” ม.ร.ว.ปรีดิยาธร กล่าว
นอกจากนี้ ม.ร.ว.ปรีดิยาธรให้จับตาสถานการณ์ราคาน้ำมันตลาดโลกที่เป็นปัจจัยหลักในการฟื้นตัวของเศรษฐกิจ หากราคาน้ำมันยังไม่สูงขึ้นเศรษฐกิจโลกจะฟื้นตัวได้ยากแน่